open-index/open-wikipedia-markdown huggingface dataset:
Reš

**Reš** tai joissakin murteissa **riš** on heprealaisen, foinikialaisen ja aramealaisen kirjaimiston 20. kirjain. Se on arabialainen ran, kreikkalaisen rhoon, kyrillisen Р:n ja latinalaisen R:n edeltäjä. Heprealaisessa numerojärjestelmässä rešillä on lukuarvo 200.

Heprean kielessä reš ääntyy [r] tai nykyhepreassa yleensä [ʀ]. Reš on yksi niistä viidestä heprean kirjaimesta, jotka eivät voi kahdentua eli joiden sisässä ei voi olla dageš-pistettä. Kirjaimen nimi tulee päätä tarkoittavasta sanasta. () Talmud selittää vertauskuvallisesti rešin kuvaavan pahaa ihmistä (sana *raša*), josta viereisen kirjaimen qofin (*qadoš*, pyhä) kasvot ovat kääntyneet pois. Qofin pieni rašiin päin osoittava uloke kuvaa pyhyyden kruunua, jonka katuva reš voi saada.

Esimerkkejä:
* רבקה (rivqah): Rebekka 
* רבי: Rabbi

## Koodit

## Lähteet
Mälarinlaakso

**Mälarinlaakso** () on alue Mälaren-järven ympärillä Keski-Ruotsissa. Alueeksi käsitetään Tukholman, Uppsalan, Västmanlandin ja Södermanlandin läänit, jotka koostuvat 53:sta kunnasta. Mälarinlaakso on alun perin ruotsinsuomalaisten nimitys keskiselle Sveanmaalle Ruotsissa. Mälarinlaaksoa on kaavailtu myös ehdokkaana suomen kielen hallintoalueeseen, johon kuului aiemmin vain viisi kuntaa Pohjois-Ruotsissa.
Microsoft Outlook

**Microsoft Outlook** on Microsoft Office -ohjelmistopakettiin kuuluva sähköpostiohjelma. Sähköpostin lisäksi ohjelma sisältää kalenterin sekä yhteystietojen ja tehtävänhallinnan. Outlookia voidaan käyttää itsenäisenä sovelluksena taikka Microsoft Exchange Serverin kanssa. Outlookiin voidaan kytkeä Microsoftin CRM-ohjelmisto.

Outlookin versiot Windowsille ovat:
*Outlook 97
*Outlook 98
*Outlook 2000 (tunnetaan myös nimellä Outlook 9) 
*Outlook 2002 (tunnetaan myös nimillä Outlook 10 ja Outlook XP) 
*Outlook 2003
*Outlook 2007
*Outlook 2010
*Outlook 2013
*Outlook 2016
*Outlook 2019

Windowsin mukana jaeltu Outlook Express oli samankaltaisesta nimestä huolimatta eri ohjelma, joka Windows Vistan julkaisun myötä nimettiin Windows Mailiksi.

## Tiedostotyyppi
Sähköpostit tallentuvat paikallisesti **.ost**-tiedostoon.

**.pst** on tiedostotyyppi jota käytetään Microsoft Outlookissa sähköpostien paikalliseen arkistointiin.

Vanhemmissa Outlookin versioissa on ollut 2 gb kokorajoitus pst-tiedostojen koolle.

## Aiheesta muualla
*http://office.microsoft.com/fi-fi/outlook/default.aspx
*http://support.microsoft.com/kb/296088/fi
Alan Wilder

**Alan Charles Wilder** (s. 1. kesäkuuta 1959 Lontoo, Englanti) on brittiläinen muusikko, säveltäjä, sovittaja ja tuottaja. Hän on Depeche Moden entinen jäsen ja soitti yhtyeessä vuosina 1983–1995 koskettimia ja rumpuja. Wilder sävelsi yhtyeelle viisi kappaletta ”Two Minute Warning”, ”The Landscape Is Changing”, ”If You Want”, ”Fools” ja ”In Your Memory”. Vuodesta 1986 alkaen Wilder on julkaissut omaa musiikkiaan nimellä Recoil.

## Diskografia
### Recoil
#### Studioalbumit ja EP:t
**[[1+2]]* (EP, 18. elokuuta 1986 / Stumm 31)
**[[Hydrology]]* (25. tammikuuta 1988 / Stumm 51)
: *1+2* ja *Hydrology* julkaistiin CD:llä nimellä *Hydrology plus 1+2* (1988).
**[[Bloodline]]* (13. huhtikuuta 1992 / Stumm 94)
**[[Unsound Methods]]* (27. lokakuuta 1997 / Stumm 159)
**[[Liquid]]* (6. maaliskuuta 2000 / Stumm 173)
**[[subHuman]]* (9. heinäkuuta 2007 / Stumm 279)

#### Kokoelma-albumit
**[[Selected (albumi)|Selected]]* (19. huhtikuuta 2010)

#### Singlet
* ”Faith Healer” (9. maaliskuuta 1992 / Mute 110) UK nro. 60
* ”Drifting” (13. lokakuuta 1997 / Mute 209)
* ”Stalker”/”Missing Piece” (9. maaliskuuta 1998 / Mute 214)
* ”Strange Hours” (3. huhtikuuta 2000 / Mute 232)
* ”Jezebel” (21. elokuuta 2000 / Mute 233)
* ”Prey” (25. kesäkuuta 2007 / iMute 372)
* ”Prey”/”Allelujah” (enhanced CD) (maaliskuu 2008 / CDMute372)

#### Blu-Ray
* *A Strange Hour in Budapest* (2012)

#### Muut
* ”Dum Dum Girl” – *Spirit of [[Talk Talk]]* (2012) by Various Artists
* ”Inheritance” – *Spirit of [[Talk Talk]]* (2012) by Various Artists

## Aiheesta muualla
* Recoilin virallinen kotisivu ”Shunt” 
* Recoilin virallinen MySpace-sivu
SKS (ase)

**SKS** (, *7,62 mm Samozarjadnyi Karabin sistemi Simonova, 1945*, itselataava karbiini, Simonov 1945) on neuvostoliittolaisen Sergei Simonovin vuonna 1945 suunnittelema itselataava kivääri. 

Toisesta maailmansodasta saatujen kokemusten perusteella Neuvostoliitossa oltiin vakuuttuneita täysitehoisen kiväärinpatruunan vanhentumisesta. Mallia otettiin saksalaisen Gecon kokeilupatruunasta M35 7,75×39,5mm. Kyseistä patruunaa saksalaiset kehittivät toisen maailmansodan loppuun asti. Patruunan läpimitta pudotettiin 7,62 millimetriin. Tämän pohjalta luotiin aluksi M43 7,62×41 -patruuna. Hylsyn pituutta päätettiin lyhentää ja näin luotiin M43 7,62×39mm -patruuna. PTRS-panssarikiväärin sekä itselataavan Simonov M/36 -kiväärin suunnittelija Sergei Gavrilovitš Simonov suunnitteli alkuperäistä 7,62×41-patruunaa varten SKS:n. 

Ensimmäinen prototyyppi valmistui vuonna 1945, ja asetta käytettiin jonkin verran saksalaisia vastaan itärintamalla. Palaute oli hyvä, joten asetta jatkokehitettiin, kunnes vuonna 1949 valmistui lopullinen versio 7,62×39-kaliiperissa. Samalla ase otettiin täysipainoisesti käyttöön neuvostoarmeijassa.

AK-sukuiset aseet kuitenkin syrjäyttivät sen varsin nopeasti, joten 1980-luvulle tultaessa SKS oli enää vain ei-taistelevien joukkojen käytössä. Siitä huolimatta asetta toimitettiin paljon Neuvostoliiton liittolaisille Aasiaan ja Afrikkaan ja se saikin näillä alueilla paljon suosiota, koska se oli helppokäyttöinen ja toimintavarma, ja vaati vähän koulutusta. Tämän vuoksi se sopi hyvin puolisotilaallisille sissiliikkeille Afrikassa, missä SKS on edelleenkin hyvin suuressa suosiossa AK-sukuisten aseitten ohella.

Aseesta on monia eri versioita, ja sitä on valmistettu useissa Neuvostoliiton liittolaismaissa. Kiinassa malli tunnetaan tyyppi 56:na, joka on helppo tunnistaa piikkimallisesta pistimestään. Kiinassa on myös valmistettu pitkälti SKS:n näköistä, mutta lukkomekanismiltaan AK-47:ään perustuvaa, irtolippaalla varustettua Type 68 -rynnäkkökivääriä. Jugoslaviassa SKS kehiteltiin pisimmälle: tyypin 59/66:ssa on kaasuputkensulkija kiväärikranaattien ampumista varten sekä tritium-yötähtäimet.

## Aiheesta muualla

*Modern Firearms
*Carbines for Collectors
*Simonov.net
*Surplusrifle.com
*The Last Great SKS: Yugo 59/66 v.2
*SKS rifle
*Yooper John's SKS - Battle rifle of many nations
Atochan rautatieasema

**Atochan rautatieasema** () on Espanjan pääkaupungin Madridin suurin rautatieasema. Se sijaitsee Atochan kaupunginosassa Arganzuelan alueella, Plaza de Emperador Carlos V:n vieressä. Se on pääteasema Madridin aluetta palveleville lähiliikennejunille, etelästä saapuville paikallis- ja kaukoliikennejunille sekä AVE-suurnopeusjunille. Kaikkia näitä junia liikennöi Espanjan kansallinen rautatieliikenneyhtiö Renfe Operadora.

Asema avattiin 9. helmikuuta 1851 nimellä *Estación de Mediodía*. Se oli Madridin ensimmäinen rautatieasema. Rakennus tuhoutui pahasti tulipalossa 1880-luvulla. Neljä vuotta kestäneet uudelleenrakennustyöt aloitettiin vuonna 1888 aiemmin muun muassa Gustave Eiffelin kanssa yhteistyötä tehneen arkkitehdin Alberto de Palacio Elissagnen johdolla. Uusi raudasta ja lasista valmistettu rakennus oli 152 metriä pitkä ja 40 metriä leveä. Plaza de Emperador Carlos V:tä kohti oleva pääty suljettiin, mikä loi asemalle sen tunnusomaisen julkisivun.

Sata vuotta käytössä ollut vanha asemarakennus poistettiin käytöstä vuonna 1992 ja muutettiin liiketilaksi, jossa on kauppoja, kahviloita, yökerho ja 4&nbsp;000 neliömetrin kokoinen trooppinen puutarha. Sen taakse rakennettiin Rafael Moneon suunnittelema moderni terminaali, joka on nelinkertaistanut aseman kapasiteetin. Aseman läheisyydessä toimii myös kaksi Madridin metron asemaa, *Atocha* ja *Atocha Renfe*. Jälkimmäinen otettiin käyttöön uuden terminaalin rakentamisen jälkeen ja on suoraan yhteydessä rautatieasemaan.

Atochan rautatieasema sai osakseen kansainvälistä julkisuutta 11. maaliskuuta 2004 tapahtuneiden terrori-iskujen vuoksi. Sen välittömässä läheisyydessä sijaitsee 1900-luvun taiteeseen keskittynyt Reina Sofían taidemuseo.

## Lähteet

## Aiheesta muualla
Mutageeni

**Mutageeni** on jokin mutaatiota aiheuttava tekijä kuten säteily tai kemiallinen yhdiste.

Mutageenien tutkimus alkoi 1920-luvulla. Alan pioneerina pidetään H.J. Mulleria, joka havaitsi röntgensädetyksen lisäävän mutaatiota banaanikärpäsissä. 

## Erilaiset mutageenit

Ionisoiva säteily on tunnetuin ja tutkituin mutageeni. Mutaatioiden määrä on suoraan verrannollinen säteilyannokseen ja ne syntyvät herkimmin jakautumisvaiheessa olevissa soluissa. Kemialliset mutageenit aiheuttavat mutaatiota suorasti puuttumalla DNA-rakenteeseen tai epäsuorasti häiritsemällä esimerkiksi korjaajaentsyymien toimintaa. Myös jotkin virukset aiheuttavat mutaatiota.

## Katso myös
* Karsinogeeni
* Teratogeeni
* Kasvainvirus
* Syöpä

## Lähteet
*
Oligarkia

**Oligarkia** eli **harvainvalta** ( ”harvat” ja  ”hallita”) on valtiomuoto, jossa vallankäyttö on rajattu pienelle, syntyperään tai varallisuuteen perustuvalle eliitille.

## Antiikin aikana

Kreikkalainen filosofi Aristoteles käytti sanaa *oligarkia* tarkoittamaan korruptoitunutta, oligarkkien omaan etuun tähtäävää vallankäyttöä. Jos eliitti sen sijaan käytti valtaansa epäitsekkäästi, yhteistä hyvää ajaakseen, kutsui hän hallintoa *[[aristokratia]]ksi*.

Spartassa vallitsi spartiaattien harvainvalta, ja monissa kreikkalaisten siirtokunnissa alkuperäisten siirtolaisten oligarkia. Myös Ateenassa yritettiin vuonna 411 eaa. peloponnessolaissodan aikaan perustaa oligarkia. Solonin lakien voimaantulon jälkeen 600–500 lukujen vaihteessa eaa. Solonin oligarkiassa, joka voidaan nähdä myös timokratiana, kansalaiset oli jaettu neljään luokkaan joilla oli vaihteleva määrä oikeuksia ja velvollisuuksia. Vain ylimmillä yhteiskuntaluokilla, joilla oli varallisuutta ja veronmaksukykyä, oli mahdollisuus poliittiseen vaikuttamiseen. 

Roomassa muotoutui 400-luvulla eaa. uusi varallisuuteen perustuva oligarkkinen hallintojärjestelmä, jossa varakkaimmilla kansanluokilla oli kansankokouksissa ehdoton valta.

## Nykyaikana
Nykyaikana oligarkia nähdään yleisesti demokratian vastakohtana. Joidenkin poliittisten filosofien mukaan tämä on kuitenkin totta vain kun katsotaan demokratian retoriikkaa tai sen ideaalia, mutta todellisen maailman demokratiat muistuttavatkin oligarkioita monessa suhteessa. Sosiologi C. Wright Millsin mukaan demokratiassa vallan ottavat yritykset, asevoimat ja hallinnollinen byrokratia, jotka eivät ole vastuussa äänestäjille ja pyrkivät tavoittelemaan vain omaa etuaan yleisen edun kustannuksella.

Italialaisen Gaetano Moscan mukaan kaikista suurista yhteiskunnista tulee lopulta pienen vähemmistön, ”poliittisen luokan”, hallitsemia, koska sillä on korkeaa hallinnollista osaamista, jonka avulla se voi ottaa haltuunsa maan hallintokoneiston.

Oligarkkisia piirteitä voidaan havaita kaikkialla. Selkeimmin oligarkioita ovat olleet nykyaikana apartheidin aikainen Etelä-Afrikka, jossa valta oli valkoisella vähemmistöllä, ja Iranin islamilainen tasavalta, jossa valta on islamilaisella papistolla. Oligarkioita ovat  myös olleet monet sotilashallitusten hallitsemat valtiot. Lisäksi Venäjän ja Ukrainan kommunisminjälkeisissä yhteiskunnissa ovat rikkaat oligarkit olleet merkittävässä osassa poliittista elämää.

## Oligarkinen kapitalismi
Oligarkinen kapitalismi on kapitalismin muoto, jossa talouskasvu ei ole tärkeää. Siinä suojellaan ja rikastutetaan pientä väestönosaa. Sen kanssa ilmenee räikeää taloudellista epätasa-arvoa ja korruptiota. Idea on se että taloudellisen vallan keskittyminen tuo mukanaan oligarkisen politiikan, sillä talous ja politiikka ovat toisiinsa toiminnallisesti kytköksissä. Yhdysvalloissa oligarkisen kapitalismin mahdollisuus on sivuutettu 1940-luvulta alkaen kylmän sodan hengessä ja uusfasismin ilmeneminen on kiistetty. Kapitalismin kytky demokratiaan on esitetty "annettuna" ja "vapaan maailman" tosiseikkana.

## Katso myös
* Plutokratia

## Lähteet
Marcus Aemilius Lepidus

**Marcus Aemilius Lepidus** oli yleinen nimi eräässä roomalaisessa suvussa usean sukupolven ajan. Kuuluisin heistä on toiseen triumviraattiin osallistunut Marcus Aemilius Lepidus.

* Marcus Aemilius Lepidus, vuoden 187 eaa. konsuli
* Marcus Aemilius Lepidus, vuoden 78 eaa. konsuli
* Marcus Aemilius Lepidus, triumviri 49 eaa.
* Lepidus nuorempi
* Marcus Aemilius Lepidus, vuoden 6 jaa. konsuli
* Marcus Aemilius Lepidus (kuoli 39 jaa.)
DOSBox

**DOSBox** on MS-DOS-ympäristön emulaattori, joka on saatavissa sekä Windowsille, Linuxille että macOS:lle. DOSBox emuloi MS-DOS-käyttöjärjestelmän lisäksi x86-suoritinsarjaa sekä useita DOS-kauden IBM PC -yhteensopivien näyttötiloja ja äänikortteja. Ohjelma emuloi myös DOSin komentoriviä.

32-bittiset Windows NT -versiot tukevat DOS:ia NTVDM-komponentin kautta, mutta tämä ei ole tuettu 64-bittisillä x86-64 tai ARM-suorittimilla.

Emulaattori voi olla jopa parempi vaihtoehto kuin alkuperäinen MS-DOS, sillä kaikki DOS-pelit eivät toimi oikein uudella laitteistolla. Esimerkiksi muistinhallinta tai  PCI-väyläinen äänikortti, jota ei DOSin valtakaudella tunnettu, saattavat aiheuttaa ongelmia.

DOSBoxin päätarkoituksena on ollut pelien pyörittäminen, mistä ohjelma suoriutuu hyvin. Ohjelmalla voi suorittaa Windows 3.11 -käyttöjärjestelmää Linux-ympäristöissä.

DOSBoxilla on myös mahdollista ottaa kuvakaappauksia ja nauhoittaa videoita ruudusta.

DOSBox on myös siirretty eri mobiililaitteiden käyttöjärjestelmille, kuten Android sekä iOS.

Wine-projekti käyttää DOSBoxia DOS-ohjelmien tukeen Winen versiosta 4.0 lähtien.

## Muut versiot
vDos on DOSBoxista forkattu versio, josta on karsittu grafiikkaa ja pelien emulaatiota vanhojen tekstimuotoisten ohjelmien hyväksi.

DOSBox-X on forkattu versio, joka sisältää emulaatioympäristön myös Windows 3.x, 9x ja ME -versioille.

## Katso myös
* MS-DOS
* Abandonware
* Retropelaaminen

## Lähteet

## Aiheesta muualla

*  DOSBoxin virallinen sivusto
* WPDOS Under 64-bit Windows
Lepidus

**Marcus Aemilius Lepidus** (87 ? – 13/12 eaa.) oli roomalainen poliitikko. Lepidus liittyi Caesarin kannattajiin Pompeiusta vastaan vuonna 49 ja valittiin konsuliksi 46 eaa. Hän oli toisen triumviraatin jäsen 44 eaa. ja pontifex maximus. Hän hallitsi Afrikan provinssia vuosina 40–39. Hän yritti sieltä käsin järjestää kapinaa Octavianusta vastaan, mutta ei saanut omia sotilaitaan ajatuksen kannalle. Lepidus syrjäytettiin vuonna 36.

## Lähteet

## Aiheesta muualla
*
*
Nika-kapina

**Nika-kapina** () tapahtui Bysantin valtakunnan pääkaupungissa Konstantinopolissa tammikuussa 532. Kapinan yhteydessä suuria osia kaupungista paloi maan tasalle ja peräti 30&nbsp;000–50&nbsp;000 ihmistä sai surmansa.

Antiikin Roomassa ja Bysantissa hevosurheilu oli suosittua ja vaunukilpa-ajojen katsojat olivat järjestäytyneet niin sanottuihin sirkuspuolueisiin. Roomassa puolueita oli ollut neljä, ja ne oli nimetty suosikkijoukkueen käyttämän värin mukaan. 500-luvun Bysantissa oli vain jäljellä kaksi puoluetta, ”siniset” ja ”vihreät”. Kummallakin puolueella oli paljon vaikutusvaltaa. Sirkuspuolueita voitaisiin verrata niin huligaaneihin kuin poliittisiin puolueisiinkin. Sinisten johtajat edustivat maanomistajaluokkaa ja vihreiden johto lähinnä kauppaa ja teollisuutta. 

Puolueiden jäsenillä oli muun muassa tapana huudella keisarille omia vaatimuksiaan kilpa-ajojen yhteydessä. Konstantinopolin hippodromi oli tavallaan koko kaupungin olohuone. Puolueiden kannattajissa oli myös korkea-arvoisia henkilöitä. Esimerkiksi keisari Justinianus I oli sinisten kannattaja. Sirkuspuolueilla oli tapana mellakoida ja esimerkiksi keisari Anastasioksen aikana tapahtui peräti kymmenen mellakkaa, jotka voidaan liittää sirkuspuolueisiin.

Nika-kapinan taustana oli se, että vuonna 531 eräät sinisten ja vihreiden edustajat tuomittiin murhasta ja heidät oli tarkoitus hirttää. Muutama tuomittu pääsi karkaamaan 10. tammikuuta 532. He pakenivat kirkkoon, jonka ympärille kerääntyi kiihtynyt ihmisjoukko. Keisari Justinianus neuvotteli juuri rauhasta persialaisten kanssa ja nyt pääkaupungissa oli samalla syntynyt mahdollinen kriisi. Kansa oli myös raivoissaan korkeasta verotuksesta. Rauhoittaakseen tilannetta Justinianus julisti kilpa-ajot pidettäväksi 13. tammikuuta ja perui tuomiot.

Kilpa-ajot pidettiin niin kuin oli luvattu. Aluksi ihmiset vain huusivat erilaisia solvauksia Justinianukselle, mutta päivän lopulla katsojat alkoivat huutaa ”Nika!” (suom. ”Voitto!”) tavanomaisten ”vihreä” ja ”sininen”-huutojen sijaan. Tämän jälkeen alkoi yleinen mellakka. Ihmismassat yrittivät hyökätä keisarilliseen palatsiin, mutta eivät onnistuneet. Seuraavien päivien ajan palatsi oli käytännössä piiritettynä.

Eräät senaattorit näkivät nyt tilaisuutensa päästä eroon Justinianuksesta, jota pidettiin nousukkaana. Senaatin tukemana mellakoitsijat vaativat, että Justinianus erottaisi kansan erityisesti vihaamia virkamiehiä. Nämä olivat verotuksesta vastaava prefekti Johannes Kappadokialainen ja lainsäädännön uudelleenkirjoittamisesta vastaava kvestori Tribonianus. Lopulta he julistivat uudeksi keisariksi Hypatiuksen, joka oli entisen keisari Anastasiuksen veljenpoika.

Justinianus oli jo valmis pakenemaan pääkaupungista, mutta keisarinna Theodora sai hänet jäämään paikalleen. Tämän jälkeen Justinianus määräsi kenraalinsa Belisariuksen ja kamariherra Narseksen kukistamaan kapinan. Kapinalliset saatiin koottua Hippodromiin, jossa heistä teloitettiin arviolta 30&nbsp;000. Myös kapinalliset senaattorit ja Hypatius teloitettiin. 

## Lähteet
Kanadanenglanti

**Kanadanenglanti** on Kanadassa puhuttava englannin murre. Sitä puhuu ensimmäisenä tai toisena kielenään yli 26 miljoonaa ihmistä.

Kanadanenglannissa on vaikutteita sekä Isossa-Britanniassa että Yhdysvalloissa puhuttavista englannin murteista. Kanadassa englantia äännetään pääosin samoin kuin Yhdysvalloissa, mutta joillakin alueilla ääntäminen on lähempänä Isossa-Britanniassa puhuttavaa englantia. Sanastoltaan kanadanenglanti on lähintä sukua amerikanenglannille. Kanadanenglanti jakautuu useaan pienempään murteeseen. Jotkin murteet ovat muita englannin murteita enemmän saaneet vaikutteita ranskasta.

## Oikeinkirjoitus
Kanadalainen oikeinkirjoitus yhdistää sekä brittiläisiä että yhdysvaltalaisia sääntöjä. Huomattavimpana, ranskasta tulevat sanat, jotka amerikan englannissa päättyvät -or tai -er, kuten "color" tai "center", säilyttävät oikeinkirjoituksen lähempänä niiden alkuperäistä kanadalaista tai brittiläistä kirjoitusta ("colour" tai "centre").

## Lähteet
Angolan portugali

**Angolan portugali** on Angolassa puhuttava portugalin murre. Jotkut pitävät Angolan portugalia enemmänkin "aksenttina" kuin murteena. 

Angolan portugalia käyttää 60 % Angolan asukkaista eli noin 7,5 miljoonaa ihmistä. ''Ethnologuen'' mukaan äidinkielenään sitä puhuu kuitenkin vain 87 000 ihmistä, joista 30 000 on Brasiliasta kotoisin. Angolassa puhutaan portugalia, koska Angola oli Portugalin siirtomaa vuosina 1576–1975.

Angolan portugalia lähinnä oleva portugalin murre on brasilianportugali. Suurin osa Angolan portugalin sanastosta on samaa kuin muissa murteissa, mutta joitakin eroja on. Myös Angolan portugali jakautuu useisiin pienempiin murteisiin, joista osa on saanut vaikutteita afrikkalaisista kielistä. 

## Lähteet
Hygrophoraceae

**Hygrophoraceae** on Agaricales-lahkoon kuuluva heimo. Se sisältää sekä helttasieniä että muunlaisia sieniä.

Hygrophoraceae-heimon vahakkaat ovat valkoitiöisiä sieniä, joiden heltat ovat huomattavan paksut. Paksuus johtuu itiökantojen eli basidioiden suuresta koosta. Useat vahakkaista ovat hyviä ruokasieniä.

## Suvut
Hygrophoraceae sisältää seuraavat suvut:

* *[[Acantholichen]]*
* *[[Aeruginospora]]*
* Nuijamalikat (*Ampulloclitocybe*)
* Sammalnapalakit (*Arrhenia*)
* Pitsikät (*Athelicium*)
* Haaraheltat (*Cantharellula*)
* *[[Cantharocybe]]*
* Leimuvahakkaat (*Chromosera*)
* Kultanapalakit (*Chrysomphalina*)
* *[[Cora]]*
* *[[Corella]]*
* Holvivahakkaat (*Cuphophyllus*)
* *[[Cyphellostereum]]*
* *[[Dictyonema]]*
* *[[Eonema]]*
* Nuljuvahakkaat (*Gliophorus*)
* *[[Gloioxanthomyces]]*
* *[[Haasiella]]*
* *[[Humidicutis]]*
* Tähtimalikat (*Hygroaster*)
* Helovahakkaat (*Hygrocybe*)
* Metsävahakkaat (*Hygrophorus*)
* Jäkälänapalakit (*Lichenomphalia*)
* *[[Melanomphalia]]*
* Sysivahakkaat (*Neohygrocybe*)
* *[[Porpolomopsis]]*
* *[[Pseudoarmillariella]]*
* *[[Semiomphalina]]*
* *[[Sinohygrocybe]]*
* *[[Spodocybe]]*

## Lähteet

## Aiheesta muualla
* Helovahakkaat (Hygrocybe)
* Metsävahakkaat (Hygrophorus)
Johannes Kappadokialainen

**Johannes Kappadokialainen** oli prefekti Bysantin keisari Justinianus I aikana vuosina 531–541.

Johannes nimitettiin johtamaan ryhmää, jonka tarkoituksena oli kirjoittaa uudelleen valtakunnan lakikokoelma, *[[Corpus iuris civilis]]*. 

Johannes oli myös Justinianuksen tärkeä neuvonantaja. Hänen vastuullaan oli esimerkiksi verojen kerääminen. Johanneksen määräämät uudet verot olivat niin epäsuosittuja, että vuoden 532 Nika-kapinassa yksi kapinoitsijoiden päävaatimuksista oli Johanneksen ja kvestori Tribonianuksen erottaminen. Justinianus erottikin heidät, mutta heti kukistettuaan kapinan hän nimitti heidät uudelleen. Kapinan jälkeen Johanneksen valta kasvoi entisestään, ja hän pääsi neuvomaan Justinianusta sotilaallisissa asioissa. Hän oli mukana laatimassa "ikuista rauhaa" persialaisten kanssa, ja hän suostutteli Justinianuksen lähettämään Belisariuksen valtaamaan Afrikan pohjoisrannikkoa vandaaleilta.

Keisarinna Theodora vihasi Johannesta, ja vuonna 541 hän syytti tätä petoksesta. Johannes erotettiin virastaan, hänen omaisuutensa takavarikoitiin, hänet vangittiin ja myöhemmin karkotettiin.

## Lähteet
152/45 C

**152/45 C** (**152 millimetrin 45 kaliiperin merikanuuna mallia Canet**) oli suomalainen nimi venäläiselle kaliiperiltaan 152 millimetrinen tykille, jonka suunnittelija oli Gustave Canet (1846-1913). Putken pituus oli 45 kaliiperia. Kanuunoita oli käytössä Suomessa toisen maailmansodan aikaan vajaat sata kappaletta. Tykille käytetään myös sen lavetista riippuen nimeä **152/45 CL** laivalavetilla, **152/45 CLo** Lokomon valmistamalla lavetilla, **152/45 CR** rannikkolavetilla tai **152/45 CMet** Pietarin metallitehtaan valmistamalla lavetilla sekä **152/45 CRaut** rautatietykki.

152/45 C:n kaliiperi oli 152,4 millimetriä eli tasan kuusi tuumaa. Ominaisuudet riippuvat tykin valmistushetkestä, käyttötarkoituksesta ja lavetista. Putken pituus oli noin 6&nbsp;860 millimetriä. Toisen maailmansodan aikainen kantama oli noin 20 kilometriä sekä teoreettinen tulinopeus oli 5–8 laukausta minuutissa ja käytännön tulinopeus 4–7 laukausta minuutissa. Täysmiehistö oli 0–1 upseeria, 1 aliupseeri ja 8–14 miestä.

Tykki suunniteltiin Ranskassa 1890-luvun alussa. Tykin valmistuksen lisenssi ostettiin Venäjälle ja valmistus alkoi 1895. Tykit palvelivat Venäjän-Japanin sodassa, jossa niissä osoittautui olevan suunnitteluvikoja, joiden vuoksi putki saattoi katketa laukaistaessa. Putkea vahvistettiin sodan jälkeen. Tykki palveli ensimmäisessä maailmansodassa myös maavoimissa.

Suomen itsenäistyttyä 152/45 C -tykkejä oli maassa noin sata. Suomalaiset käänsivät putken ylösalaisin, jolloin hidastus- ja palautuskoneisto tuli yläpuolelle ja korotuskulma suureni, pidentäen kantamaa. Samalla tykin lataustapaa muutettiin niin, ettei sitä tarvinnut palauttaa nollakorotukselle, mikä paransi tulinopeutta. Siitä tuli Suomen raskaan rannikkotykistön pääase. Suomi menetti tykeistä sotien aikana parisenkymmentä ja sai muutaman sotasaaliina. Sodan päättyessä tykkejä oli käytössä noin 60, mutta niiden putket olivat kuluneita. Ne uudistettiin 1950-luvulta alkaen 152/50 T -tykeiksi korvaamalla putket Tampellan valmistamilla pidemmillä putkilla. Viimeiset alkuperäisillä putkilla varustetut tykit olivat palveluksessa Hästö-Busössä  Tammisaaressa 1990-luvulle asti. Kaksi tykkiä on nykyään museotykkinä.

## Katso myös
* 152/35 Mk vanhempi 152 mm tykki jonka 152/45 C korvasi
* 152/50 T

## Lähteet
* 

### Viitteet

## Kirjallisuutta
*

## Aiheesta muualla

* Suomenlinnan Rannikkotykistökilta Ry. Kuvagalleria. 152/45-C Kuivasaaren museoalueella 
* NavWeaps. Russian 6"/45 (15.2 cm) Pattern 1892
Daniel Miller

**Daniel Miller** on brittiläinen muusikko sekä Mute Recordsin perustaja ja johtaja. Miller perusti Mute Recordsin vuonna 1980 julkaistakseen omien The Normal ja Silicon Teens yhtyeidensä musiikkia. 

Samana vuonna Miller kiinnitti yhtiölleen myös Depeche Moden, jonka nopeasti kasvamaan lähtenyt suosio sai Millerin pian jättämään omat musiikilliset projektinsa taka-alalle ja keskittymään yksinomaan yhtiönsä johtamiseen. 

Vuonna 2002 Mute Records siirtyi kansainväliselle EMI konsernille Millerin jatkaessa edelleen yhtiön johdossa.

## Diskografia

LP:t

* *Music For Parties* (Silicon Teens, 1980)

Singlet : 

* *T.V.O.D. / Warm Leatherette* (The Normal, 1978)
* *Memphis Tennessee* (Silicon Teens, 1979)
* *Judy In Disguise* (Silicon Teens, 1980)
* *Just Like Eddie* (Silicon Teens, 1980)
* *Red River Rock* (Silicon Teens, 1988)

## Aiheesta muualla
* Mute Recordsin kotisivut
Shin

**Shin** tai **Šin ** voi tarkoittaa seuraavia:

* Šin (ש), heprealainen, foinikialainen ja aramealainen kirjain
* Šīn (شين), arabialainen kirjain
* Ṣhin (ښ), arabialainen kirjain
* The Shin, georgialainen jazzyhtye

## Shin -nimisiä henkilöitä

* Jackie Shin, eteläkorealaissyntyinen kapellimestari, säveltäjä, pianisti ja lyömäsoittaja
* Kyung-sook Shin (s. 1963), eteläkorealainen kirjailija
* Michael Shin, *Shin Woo-hyun* (s. 2004), eteläkorealainen moottoriurheilija
* Peniel Shin (s. 1993), korealais-yhdysvaltalainen laulaja ja rap-artisti
* Shin (1978–2011), japanilainen Kagrra-yhtyeen kitaristi
* Shin Dam-yeong (s. 1993), eteläkorealainen jalkapalloilija
* Shin Dong-hyuk (s. 1982), pohjoiskorealainen ihmisoikeusaktivisti
* Shin Hye-sun (s. 1989), eteläkorealainen näyttelijä
* Shin Itō (s. 1972), japanilainen karateka
* Shin Kanemaru (1914–1996), japanilainen poliitikko
* Shin Koyamada (s. 1982), japanilainen näyttelijä
* Shin Lim (s. 1991), kanadalais-yhdysvaltalainen taikuri
* Shin Min-a (s. 1984), eteläkorealainen näyttelijä ja malli
* Shin Sang-hoon (s. 1993), eteläkorealainen jääkiekkoilija
* Shin Sang-ok (1926–2006), eteläkorealainen elokuvaohjaaja ja -tuottaja
* Shin Seung-chan (s. 1994), eteläkorealainen sulkapalloilija
* Shin Sung-rok (s. 1982), eteläkorealainen näyttelijä
* Shō Shin (1465–1526), Ryūkyū-kuningaskunnan kuningas

## Katso myös

* Sin
Tav

**Tav** on heprealaisen, foinikialaisen ja aramealaisen kirjaimiston 22. ja viimeinen kirjain. Se on kreikkalaisen taun sekä latinalaisen T:n edeltäjä.

## Tav hepreassa

Heprean kielessä tav ääntyy nykyään [t]. Hepreassa on myös toinen t-äänne, tet, ט. Länsimaisten sanojen heprealaisessa translitteroinnissa tai lainasanoissa t-kirjainta vastaa yleensä tet, th:ta tav. Kieliopillisesti tav toimii muun muassa feminiinisukuisten sanojen monikon päätteenä ja futuurin etuliitteenä. Kirjaimen nimi tulee merkkiä tai ristiä tarkoittavasta sanasta. Heprealaisessa numerojärjestelmässä tavilla on lukuarvo 400.

Tav on myös yksi niistä kuudesta kirjaimesta, joiden sisään voidaan asettaa heikko dageš-piste (*dageš kal*). Piste muuttaa kirjaimen ääntämisen hankausäänteestä umpiäänteeksi, mutta tavin osalta ääntämys on nykyhepreassa sama riippumatta siitä, onko kirjaimen sisässä piste vai ei. Vanhahtavassa ja murteellisessa hepreassa tämä ero tehdään toisinaan tästä huolimatta.

Esimerkkejä:
* תלמוד: Talmud
* תורה: Toora
* תל אביב: Tel Aviv
* תאטרון (*theatron*): teatteri

## Koodit

## Katso myös
* Tā’

## Lähteet
Viggo Mortensen

**Viggo Peter Mortensen Jr.** (s. 20. lokakuuta 1958 New York) on amerikantanskalainen näyttelijä, taidemaalari, runoilija ja valokuvaaja. Hän on näytellyt Aragornin roolin Peter Jacksonin ohjaamassa *[[Taru sormusten herrasta (elokuvatrilogia)|Taru sormusten herrasta]]* -elokuvatrilogiassa. Hän on ollut Oscar-ehdokkaana parhaan miespääosan kategoriassa vuosina 2007 ja 2019 rooleistaan elokuvissa *[[Eastern Promises]]* ja *[[Green Book]]*.

Viggo Mortensen syntyi New Yorkissa perheensä esikoisena. Hänen vanhempansa ovat tanskalainen Viggo Peter Mortensen Sr. ja norjalais-yhdysvaltalainen Grace Mortensen. Hän vietti lapsuutensa Venezuelassa, Argentiinassa ja Tanskassa, kunnes hänen perheensä palasi takaisin New Yorkiin. Mortensen puhuu sujuvasti englantia, espanjaa ja tanskaa ja osaa myös ranskaa ja italiaa. Lisäksi hän ymmärtää norjaa ja ruotsia.

Mortensen oli vuoteen 1998 naimisissa punk-laulaja Exene Cervenkan kanssa. Hänen ainoa lapsensa on vuonna 1988 syntynyt poika.

Mortensenin maalaukset ovat abstraktia taidetta, ja niitä on ollut esillä useissa taidemuseoissa ympäri maailmaa. Hänellä on myös oma kustantamo Perceval Press.  Mortensen on maininnut pitävänsä  paljon kitaristi Bucketheadista. Buckethead ja Mortensen ovat julkaisseet yhdessä yhden levyn nimeltä *Intelligence Failure*.

Mortensen oli useiden palkintojen ehdokkaana vuonna 2007 roolistaan elokuvassa *Eastern Promises*. Hän sai roolistaan elokuvassa *[[Captain Fantastic]]* (2016) sekä parhaan draamaelokuvan miespääosan Golden Globe -ehdokkuuden että parhaan miespääosan Oscar-ehdokkuuden.

## Filmografia
Mortensenin filmografia ulottuu 1980-luvulta 2020-luvulle.

## Lähteet

## Aiheesta muualla
* 
*
Šin

**Šin** (tai **sin**) on heprealaisen, foinikialaisen ja aramealaisen kirjaimiston 21. kirjain. Se on kreikkalaisen sigman, latinalaisen S:n sekä kyrillisten С:n ja Ш:n edeltäjä. Heprealaisessa numerojärjestelmässä šinillä on lukuarvo 300.

Heprean kielessä šin ääntyy joko [s], kuten samekh, tai [ʃ]. Vokalisoidussa tekstissä kirjaimen päällä on piste edellisessä tapauksessa vasemmalla (sin), jälkimmäisessä oikealla (šin). Voikalisoimattomassa tekstissä piste jätetään yleensä pois. Kirjaimen nimi tulee hammasta tarkoittavasta sanasta: hammas on yhä hepreaksi שן, šen.

Juutalaisen perinteen mukaan kotien ovenpielessä on pieni kotelo (mezuza), joka sisältää joitakin pergamentille kirjoitettuja Tooran jakeita. Mezuzan päälle on kirjoitettu šin-kirjain, joka on alkukirjain sanasta *Šadai* (Kaikkivaltias).

Esimerkkejä:
* שלום: *[[šalom]]*: rauha (tervehdys)
* שבת *šabat*: sapatti
* שלמה: Salomo
* שמואל: Samuel
* שמשון: Simson

## Koodit

## Lähteet
Apotemnofilia

**Apotemnofiili** on lääketieteellinen termi henkilöstä, joka kiihottuu seksuaalisesti ajatuksesta amputoida itseltään terve ruumiinosa. Nykyään lääkärit puhuvat useimmiten ruumiin yhtenäiskuvan häiriöstä (*Body Integrity Identity Disorder*, BIID), joka kuvaa tilaa neurologisena häiriönä parafilian sijaan. BIID:n ei kuitenkaan lähtökohtaisesti liity seksuaaliset motiivit, vaikka ne voivat olla osa sitä. 

## Apotemnofilia käytännössä

Apotemnofiliaa poteva haluaa tyypillisesti yhden tai useamman ruumiinosan poistamista. Tilaa ei tulisi sekoittaa akrotomofiliaan, jossa henkilö tuntee seksuaalista vetovoimaa henkilöihin, joilta jo puuttuu ruumiinosia.

Ani harva kirurgi suostuu nykyään poistamaan apotemnofiileiltä terveitä raajoja, joten monet päätyvät vahingoittamaan itseään saadakseen kaipaamansa lopputuloksen. Jotkut pyrkivät vahingoittamaan valittua raajaansa niin vakavasti, ettei lääkäreille jää muuta vaihtoehtoa kuin amputoida jäsen. Toiset taas yrittävät suorittaa amputaation itse, esimerkiksi jättämällä jalkansa junan alle.

## Katso myös
*Parafilia
*Akrotomofilia

## Lähteet

## Kirjallisuutta
* Amputee Identity Disorder: Information, questions answers, and recommendations about self-demand amputation by Gregg M. Furth & Robert Smith (1stBooks)
Sin

**Sin** tarkoittaa seuraavia asioita:

* sini (sin), trigonometrinen funktio
* šin, heprealaisen, foinikialaisen ja aramealaisen kirjaimiston 21. kirjain
* sīn (س), arabialainen kirjain
* šīn (ش), arabialainen kirjain
* Sin, toisinaan myös Nanna-nimellä tunnettu sumerilainen jumaluus
* Sin (Siin) eli Pelusion, kaupunki muinaisessa Egyptissä, *Vanhassa testamentissa* käytetty nimi
* Sin, Sine, nyk. Senegalissa 1500-luvulta 1800-luvulle saakka sijainnut valtio
* *[[SiN]]*, videopeli
* SIN, Kansainvälisen jalkapalloliiton Singaporesta käyttämä lyhenne
* Sin, päävihollinen videopelissä *Final Fantasy X*
* *[[Sin (vuoden 1915 elokuva)|Sin]]*, vuoden 1915 elokuva
* *[[Sin (vuoden 2003 elokuva)|Sin]]*, vuoden 2003 elokuva
* Spanish International Network, entisen televisiokanavan lyhenne
* Sin, sukunimenä:
** Allie Sin, oik, *Stephanie Draheim* (s. 1985), yhdysvaltalainen pornonäyttelijä ja strippari
** Jaime Sin (1928-2005), filippiiniläinen katolinen arkkipiispa
** Sin Dong-pa (s. 1944), eteläkorealainen koripalloilija ja valmentaja
** Sin Kim-dan (s. 1938), pohjoiskorealainen juoksija
** Sin Son-ho (s. 1948), pohjoiskorealainen diplomaatti.

## Katso myös

* Shin
Mute Records

**Mute Records** on brittiläinen levy-yhtiö, jonka Daniel Miller perusti vuonna 1978, lähinnä oman musiikkinsa julkaisemista varten. 

Mute Records tuli tunnetuksi 1980-luvun alun post-punk-artistien kotina. Tunnetuimpia alkuaikojen marginaalisemman linjan edustajia olivat Fad Gadget, Einstürzende Neubauten, Throbbing Gristle ja Cabaret Voltaire. 

Täysin marginaalisen musiikin julkaisija Mute Records ei kuitenkaan ole koskaan ollut, sillä yksi yhtiön ensimmäisistä kiinnityksistä oli valtavirran suosikiksi heti ensimmäisellä albumillaan vuonna 1981 noussut Depeche Mode. Muita tunnettuja Mute Recordsin kiinnityksiä ovat muun muassa Yazoo, Erasure, Sonic Youth, Nick Cave and the Bad Seeds, Goldfrapp, Moby sekä suomalainen Pan Sonic.

Vuonna 2002 Mute Records siirtyi EMI:n omistukseen, mutta Daniel Miller jatkaa edelleen yhtiön johdossa.

## Lähteet

## Aiheesta muualla
* Mute Recordsin viralliset kotisivut 
* Mute Recordsin vanhat, arkistoidut kotisivut
Tähtimadot

**Tähtimadot** (Echiura) ovat merenpohjan pehmeitä, sukasellisia, mutta jaokkeettomia matoja. Niitä on perinteisesti pidetty erillisenä eläinkunnan pääjaksona, mutta nykyään ne luokitellaan nivelmatojen pääjaksoon ja monisukasmatojen luokkaan. Tähtimatoja tunnetaan noin 140 lajia.

## Tuntomerkit ja levinneisyys
Tähtimatojen ruumis on makkaramainen ja niillä on lihaksikas kärsä, jota mato ei kykene vetämään sisään. Madoilla voi olla huomattavan pitkä häntäosa. Tähtimadot ovat yleensä muutaman senttimetrin mittaisia, jotkut jopa 75 senttiä.

Tähtimatojen levinneisyys kattaa lähes kaikki maailman meret ja niiden syvyysvyöhykkeet rantavyöhykkeestä syvänteisiin saakka. Useimmiten ne kuitenkin elävät matalassa vedessä, joko pohjamudassa, kivien alla kaivamissaan putkissa, kallionhalkeamissa tai koralliriuttojen onkaloissa. Itämeressä tähtimatoja ei esiinny. 

## Lisääntyminen
Tähtimadot lisääntyvät suvullisesti, sukupuolet ovat useimmiten erilliset. *[[Bonellia viridis]]* -tähtimadon lisääntyminen on klassinen esimerkki ympäristön vaikutuksesta sukupuolen määräytymiseen. Tämän länsieurooppalaisen lajin naaras on 6–8 cm pitkä. Koiras on kuitenkin vain noin millimetrin pituinen ja elää naaraan loisena (kääpiökoiras). Naaras erittää aineita, jotka vaikuttavat toukan sukupuolen määräytymiseen. Toukasta tulee koiras, kun se sattuu kiinnittymään naaraan kärsän tienoille. Muutoin siitä kehittyy naaras.

## Luokittelu
Tähtimatojen paikka eläinkunnan luokituksessa on pitkään ollut epäselvä. Perinteisesti ne on luokiteltu omaksi pääjaksokseen. Uudempien molekyylisystemaattisten tutkimusten mukaan ne kuitenkin kuuluvat nivelmatoihin (Annelida), vaikka niillä ei olekaan tyypillistä jaokerakennetta. Tähtimatojen läheisimmät sukulaiset ovat monisukasmatojen (Polychaeta) luokassa, ja fylogeneettisesti ne voidaan luokitella monisukasmatojen alaluokaksi.

## Lähteet
* Mikkola, K. (toim.) *Maailman eläimet. Selkärangattomat*. Tammi, 1989. .
* Struck TH et al. (2007) Annelid phylogeny and the status of Sipuncula and Echiura. BMC Evolutionary Biology 57:7

### Viitteet

## Aiheesta muualla
* Animal Diversity Web: ''Urechis caupo'' (kuva) 
* Animal Diversity Web: ''Bonellia viridis'' (kuva)
Kartiovahakas

**Kartiovahakas** (*Hygrocybe conica*) kuuluu nykyisen käsityksen mukaan mustuvien vahakkaiden epäselvään lajiryhmään tai on monimuotoinen laji. Kyseessä on selkeästi kulttuurilaji. Siitä ei oikein ole ruokasieneksi, epäillään hieman myrkylliseksikin.

Kartiovahakasta löytyy heinikoista, pihoilta, joskus lahokannoilta ja puistoistakin. Se ei ole mitenkään harvinainen, mutta mahdollisesti kantolajit ovat eri sieniä kuin ruohikkolajit. Ulkoisesti sienen lakin pinta on kellertävänpunainen, lakki on kellomainen, heltoissa ei ole minkäänlaista johteisuutta. Vanhetessaan sieni mustuu nopeasti kokonaan. Sieni on yleensä pienehkö, joskus kuitenkin viitisen senttimetriä korkea ja hieman korkeuttaan kapeampi.

## Lähteet
* Tuomainen, Raija: Luontonetti: Kartiovahakas (Arkistoitu versio sivustosta)

### Viitteet
Smaragdi

**Smaragdi** on silikaattimineraali beryllin vihreä värimuunnos. Se on jalokivi ja sitä käytetään korukivenä. Beryllien kemiallinen kaava on Be3Al2Si6O18. Smaragdin vihreä väri aiheutuu pienestä määrästä kromia ja joskus vanadiinia. Sen nimi on peräisin latinan sanasta *smaragdus*, joka puolestaan tulee kreikan sanasta σμάραγδος (*smáragdos*). Arvokkaimpien smaragdien väri on puhtaan ruohon vihreä, mutta täysin puhtaat ja virheettömät smaragdit ovat harvinaisia. Oikean värinen sulkeumia täynnä oleva kivikin on arvokkaampi kuin puhdas, mutta haalea kivi. 

## Esiintyminen
Smaragdia löytyy yleensä metamorfisista kivistä. Varhaisimmin sitä löydettiin Egyptistä. Nyttemmin smaragdia on löydetty myös Kolumbiasta, Venäjältä, Etelä-Afrikasta, Nigeriasta, Ghanasta, Tansaniasta, Namibiasta, Pakistanista, Afganistanista ja Suomesta

Suomen suurin smaragdi on löydetty 1970-luvun lopulla Kauhajoelta. Se löytyi pegmatiitissa. Kiteen pituus on 65 mm ja paksuus kiteen päästä mitattuna 9 mm. Jalokivi tunnistettiin virallisesti smaragdiksi vasta kesällä 2018.

## Työstäminen

Smaragdien hiontaan käytetään joskus erityistä smaragdihiontaa, joka on malliltaan porrashiontaa. 

## Smaragdikaivokset
Smaragdeja louhittiin antiikin aikana muinaisessa Egyptissä Smaragdusvuorella sijaitsevissa paikoissa vuodesta 1500 eKr. lähtien ja Intiassa ja Itävallassa ainakin 1300-luvulta jKr. lähtien. 

Kolumbia on ylivoimaisesti maailman suurin smaragdintuottaja, ja sen osuus maailman tuotannosta on 50-95 prosenttia. Määrä riippuu vuodesta, lähteestä ja laadusta. 

## Arvoa määrittävät ominaisuudet
Smaragdit, kuten kaikki värilliset jalokivet, luokitellaan neljän perusparametrin mukaan, jotka tunnetaan nimellä "neljä C:tä": väri, puhtaus, leikkaus ja karaatin paino. Yleensä värillisiä jalokiviä luokiteltaessa väri on ylivoimaisesti tärkein kriteeri. Puhtaus on kuitenkin toissijainen smaragdien luokittelussa. 

Gemmologiassa[11] väri jaetaan kolmeen komponenttiin: värisävyyn, kylläisyyteen ja sävyyn. Smaragdeja on erilaisia sävyjä kelta-vihreästä sinivihreään, ja vihreä on välttämättä ensisijainen sävy. Keltainen ja sininen ovat yleisiä smaragdeissa esiintyviä toissijaisia sävyjä. Smaragdeiksi kutsutaan vain keskisävyisiä tai tummansävyisiä jalokiviä; vaaleat jalokivet tunnetaan sen sijaan lajinimellä vihreä berylli.

Smaragdeissa on yleensä lukuisia sulkeumia ja halkeamia pinnalla. Toisin kuin timantit, joiden puhtautta arvioidaan luupilla (10x suurennos), smaragdit arvioidaan silmämääräisesti. 

## Lähteet

## Aiheesta muualla
Bay Area thrash metal

**Bay Area thrash metal** on Yhdysvalloissa, San Franciscon Bay Areaksi kutsutulla metropolialueella 1980-luvun alussa alkunsa saanut thrash metalin alalaji. Vankkojen suhteiden ja suuren vaikutuksensa takia myös yhtyeet Slayer ja Megadeth lasketaan usein kyseisen alalajin edustajiksi, vaikkeivat ne olekaan Bay Areasta kotoisin.

## Huomattavia yhtyeitä
*Death Angel
*Exodus
*Forbidden
*Metallica
*Testament
*Vio-lence

## Lähteet
Rubiini

**Rubiini** on punainen jalokivi, joka safiirin tavoin kuuluu korundiryhmään eli on kemiallisesti alumiinioksidia (Al2O3). Alumiinioksidi on erittäin kova ja veteen liukenematon ioniyhdiste, jonka ominaisuudet johtuvat ionien pienestä koosta ja suuresta sähkövarauksesta. Se onkin timantin jälkeen kovin jalokivi (Mohsin asteikolla 9). Rubiinin kiteet ovat kuusisivuisia prismoja tai levyjä ja romboedreja.

Rubiini on vaihtelevan punainen niin, että väri vaihtelee hieman esiintymän mukaan, mutta esiintymä ei ole siitä suoraan pääteltävissä. Halutuin väri on kyyhkysen veren punainen. Raakakivi näyttää samealta ja rasvaiselta, mutta hiottu kivi loistaa miltei timantin lailla. Sulkeumat ovat yleisiä, eikä niitä välttämättä pidetä virheinä, vaan aitouden takeena. Rubiinin värin aiheuttavat etupäässä kromi-ionit, ruskehtavissa kivissä myös rauta. Nämä pitoisuudet ovat niin pieniä, ettei niitä merkitä kaavaan.

Jalokiven nimi on peräisin latinankielisestä sanasta 'rubeus', joka tarkoittaa punaista. Aiemmin sitä on kutsuttu myös punaiseksi spinelliksi.

## Esiintymät
Entisaikaan rubiineja löydettiin paljon Myanmarista ja Sri Lankasta. Nykyisin niitä louhitaan myös Thaimaassa, Yhdysvalloissa ja Tansaniassa.

## Teollinen käyttö
Rubiineja käytetään kovuutensa vuoksi muun muassa laakereissa. Smirgelit ovat usein korundia. Teollisuusrubiinit ovat usein keinotekoisia.

## Lähteet

## Aiheesta muualla
Sin City (täsmennyssivu)

**Sin City** voi tarkoittaa muun muassa seuraavia:

* Sin City, Las Vegasin kaupungin lempinimi
* *[[Sin City]]*, Frank Millerin sarjakuva
* *[[Sin City (elokuva)|Sin City]]*, sarjakuvaan perustuva elokuva
* ”Sin City”, AC/DC:n kappale albumilta *Powerage*
* Sin City, suomalainen erotiikkaliike.
Opaali

**Opaali** on amorfinen piimineraali, joka sisältää paljon kidevettä. Opaali koostuu mikroskooppisen pienistä piioksidipalloista, jotka ovat järjestäytyneet säännöllisesti. Tämä järjestäytyminen saa aikaan valon diffraktiota, mikä aiheuttaa opaalille tyypillisen kirjavan värileikin. Rusehtavat, vihertävät ja mustat opaalit sisältävät epäpuhtauksina erilaisia luonnollisia pigmenttejä. Tällaisia pigmenttejä ovat esimerkiksi garnieriitti (vihreä), rautahydroksidit (ruskea), ja mangaaninodulit (musta). Meniliitti on opaalin harmaa tai ruskea muunnos, ja se on saanut nimensä Ménilmontantin mukaan.

Opaalia esiintyy kompakteina, läpikuultavina, lasimaisina massoina. Se voi esiintyä juonina ja lasimaisina aggregaatteina. Opaalia muodostuu kuumissa lähteissä ja geysireissä sekä merivedestä tiivistymällä. Opaali on ensimmäinen merivedestä tiivistyvä SiO2-faasi, mutta se on hyvin epävakaa, ja muuttuu helposti kristobaliitiksi ja tridymiitiksi. Opaali on myös tärkeä komponentti esimerkiksi erilaisten piilevien ja sienieläinten kuorissa.

Erilaisia opaaliperäisiä sedimenttejä, kuten opokaa (piisavi) ja diatomiittia käytetään esimerkiksi keramiikan valmistuksessa, sekä erilaisina suodattimina, hionta-aineina ja korkeita lämpötiloja kestävinä materiaaleina kemianteollisuudessa ja öljyteollisuudessa. Jalokiviopaaleja käytetään korukivinä. Eräs tärkeä jalokiviopaalien esiintymä on Keski-Australiassa sijaitseva Coober Pedy. Maapallon lisäksi opaaleja on löydetty myös Marsista.

Sana opaali on peräisin sanskriitin kielen sanasta upálá, joka tarkoittaa jaloa tai arvokasta kiveä.

## Katso myös
* Olympic Australis

## Lähteet

## Aiheesta muualla
Nereid

**Nereid** on Neptunuksen kolmanneksi suurin kuu, läpimitaltaan 340 kilometriä. Nereidin löysi Gerard Kuiper vuonna 1949. Sitä pidettiin pitkään Neptunuksen uloimpana kuuna, kunnes vuosina 2002 ja 2003 löytyi viisi uutta kuuta, jotka kiertävät vielä kauempana. Nereidin kiertorata on epäkeskisempi kuin millään muulla tunnetulla kuulla Aurinkokunnassa, vaihdellen 1&nbsp;353&nbsp;600 kilometristä 9&nbsp;623&nbsp;700 kilometriin. Tämä viittaa siihen, että se saattaa olla Neptunuksen kaappaama asteroidi tai Kuiperin vyöhykkeen kappale.

Nereid oli liian kaukana Voyager 2 -avaruusluotaimen Neptunuksen ohilennon aikana vuonna 1989, jotta siitä olisi saatu tarkkoja kuvia. Saadut kuvat paljastavat vain Nereidin epäsäännöllisen muodon.

## Lähteet
Partamadot

**Partamadot** (Siboglinidae) on nivelmatoihin kuuluva meressä elävien matojen ryhmä, jonka asema eläinkunnan järjestelmässä on pitkään ollut kiistanalainen.

Partamadot ovat syvänmeren eläimiä, joita elää kaikissa valtamerissä, useimmiten 1&nbsp;000–10&nbsp;000 metrin syvyyksissä. Suurin osa noin 150 tunnetusta lajista on läntiseltä Tyyneltämereltä, jossa niitä on tutkittu eniten. Eri matolajien pituus vaihtelee puolesta sentistä kolmeen metriin. Suurin laji on valtamerten keskiselänteiden mustien savuttajien yhteydssä elävä jättiputkimato *Riftia pachyptila*.

Partamadot saavat ravintonsa symbioottisilta bakteereilta, jotka hajottavat orgaanisten ravinteiden rikkisidoksia. 

## Luokittelu
Partamadot on aiemmin luettu joko erilliseksi eläinkunnan pääjaksoksi tai nivelmatojen alaiseksi luokaksi **Pogonophora**. Nykykäsityksen mukaan ne kuitenkin kuuluvat osana monisukasmatojen luokkaan, jossa ne muodostavat Siboglinidae-heimon osana Sabellida-alalahkoa. Tähän samaan heimoon on yhdistetty myös aiemmin erillisenä luokkana pidetty **Vestimentifera**-matoryhmä.

## Lähteet
Erkki Nordberg

**Erkki Juhani Nordberg** (17. elokuuta 1946 Helsinki – 28. maaliskuuta 2012 Helsinki) oli Suomen puolustusvoimien eversti, joka siirtyi eläkkeelle elokuussa 2006 pääesikunnan koulutusosaston osastopäällikön tehtävistä. Hänen siviilioppiarvonsa oli filosofian maisteri.

Suuri yleisö tunsi Nordbergin tiedotusvälineistä asiantuntijakommentaattorina muun muassa Persianlahden sodan ja Jugoslavian sotien ajoilta. Nordberg palveli muun muassa Uudenmaan Jääkäripataljoonan komentajana ja kehitti rykmentissä asutuskeskustaistelutapoja pääkaupunkiseudun puolustamiseksi. Nordberg toimi myös Karjalan Prikaatin komentajana vuosina 1999–2002.

Nordberg kirjoitti lukuisia kolumneja lehtiin ja muun muassa esipuheen opetusneuvos, reservin majuri Erkki Hautamäen kirjaan *[[Suomi myrskyn silmässä]]*. *[[Sotilasaikakauslehti|Sotilasaikakauslehden]]* päätoimittajana hän toimi vuosina 1993–2000.

Nordberg oli Suomen Sotilassosiologisen Seuran hallituksen jäsen kuolemaansa asti. Seuran seminaarissa 31.3.2011 hän piti vapaamuotoisen esitelmän aiheesta "Kadonneet kakarat". Hän kiinnitti huomiota nuorten miesten syrjäytymiseen ja syrjäytymisen vaikutukseen sotilaskoulutettavien määrään. Tyylilleen uskollisena hän ilmoitti määrän suoraan pataljoonina.

Reserviin siirryttyään hän vaikutti Stadin Slangi ry:ssä, jossa hän oli yhdistyksen perinne- ja kulttuurilehti *Tsilarin* toimituskunnassa ja yhdistyksen hallituksessa. Hänelle kuuluivat luontaisesti talvisodan ja Ässärykmentin taistelujen juhlatilaisuudet Ässärykmentin muistomerkillä Alli Tryggin puistossa. Hänen viimeinen julkinen esiintymisensä tapahtui seppeleenlaskussa patsaalla talvisodan päättymisen muistopäivänä 13. maaliskuuta 2012.

## Julkaisut
* *[[Arvio ja ennuste Venäjän sotilaspolitiikasta Suomen suunnalla]]*. Art House, 2003.  (sid.)
* *[[Suomi, EU, Nato ja Venäjä]]*. Art House, 2004.  (sid.)
* *Kriisi! Pienet valtiot kansainvälisissä ja ulkopoliittisissa kriiseissä*. Kustannus Oy Suomen Mies, 1990.  (sid.)
* *Islamistinen terrorismi ja sen vastainen puolustus*. Art House, 2007.  (nid.)
* *Talvisodan ÄSSÄ-rykmentti*. Yhdessä Olli Harisen ja Göran Lindgrenin kanssa. WSOY, 2010.  (sid.)
* *Arvio ja ennuste Suomen puolustuskyvyn kehittymisestä vuoteen 2039 mennessä*.  Art House, 2011.  (nid.)

## Lähteet

## Aiheesta muualla
* 
* Erkki Nordbergin muistokirjoitus Helsingin Sanomissa
Darmstadtin koulukunta

**Darmstadtin koulukunta** oli ryhmä saksankielisiä  säveltäjiä, jotka vaikuttivat toisen maailmansodan jälkeisen modernismin aikaan. Koulukunnan perusti Wolfgang Steinecke vuonna 1946. Ryhmä on saanut nimensä Darmstadtissa, Saksassa joka toinen vuosi pidetyistä moniviikkoisista mestarikursseista, joiden opettajina ovat esiintyneet useat alan huippunimet. Kurssin yhteydessä pidetyt ateljeekonsertit ovat tehneet monia moderneja säveltäjiä tunnetummiksi. 

Darmstadtin koulukunnan kuuluisimpia jäseniä olivat Karlheinz Stockhausen, Pierre Boulez ja Luigi Nono. Darmstadtissa syntyi sarjallinen musiikki.
Jamaikanenglanti

**Jamaikanenglanti** on Jamaikalla puhuttava englannin kielen murre. Lähtökohtaisesti maassa noudatetaan brittiläistä oikeinkirjoitusta. Jamaikanenglanti on eri asia kuin Jamaikan kreoli. Jamaikan englannissa on kuitenkin useita lainasanoja Jamaikan kreolienglannista. 

Englannin kieli saapui Jamaikalle vuonna 1655, kun Englanti valtasi saaren Espanjalta. Nykyään englanti on Jamaikan virallinen kieli, ja maa on Suurten Antillien suurin englanninkielinen alue. 

Jamaikanenglannin kielioppi on sama kuin brittienglannin. Jamaikan sijainnin vuoksi amerikanenglannin vaikutus on kuitenkin kasvanut. Suurin ero jamaikanenglannin ja muiden murteiden välillä on sanojen ääntämisessä. Esimerkiksi "Lay on man" lausutaan "Lay maan". Jamaikan englannilla on samanlaisia ääntämystapoja Afrikan maiden murteiden kanssa.

## Lähteet